เคลมออนไลน์ประกันรถ5หมื่น
เปลี่ยนระบบประกันในก.ค.นี้แน่จ่ายสินไหมภาคสมัครใจ3แสน
20 ส.ค. 2554

เปลี่ยนระบบประกันในก.ค.นี้แน่จ่ายสินไหมภาคสมัครใจ3แสน 
เริ่มโฉมใหม่ความคุ้มครองด้านการประกันภัยรถ เคลมออนไลน์ สินไหมรถภาคสมัครใจขั้นต่ำ 3 แสนบาท ก.ค.นี้
นางจันทรา บูรณฤกษ์ เลขาธิการ คณะกรรมการกำกับและส่งเสริมการประกอบธุรกิจประกันภัย (คปภ.) เปิดเผยว่า ตั้งแต่แต่วันที่ 1 ก.ค. ปีนี้เป็นต้นไป มีการเปลี่ยนแปลงด้านบริการความคุ้มครองประกันภัยรถยนต์ที่บังคับใช้พร้อมกัน ประกอบด้วย 
หนึ่ง ระบบสินไหมทดแทนอัตโนมัติ (EClaim) จากเดิมดำเนินการเฉพาะในส่วนของการเบิกจ่ายค่ารักษาพยาบาลเบื้องต้น ตามที่จ่ายจริงในวงเงินไม่เกิน 1.5 หมื่นบาท ให้สามารถเบิกจ่ายค่าเสียหายส่วนเกินผ่านระบบ EClaim หรือออนไลน์ได้ในวงเงินรวมกันแล้วไม่เกิน 5 หมื่นบาท โดยผู้ประสบภัยไม่ต้องสำรองเงินจ่ายก่อน 
สอง เงื่อนไขกรมธรรม์ประกันภัย รถยนต์ภาคสมัครใจ ที่กำหนดให้บริษัทประกันภัยจ่ายค่าสินไหมทดแทนขั้นต่ำเพิ่มขึ้นแก่ทายาทผู้เสียชีวิตที่เป็นผู้ขาดไร้อุปการะตามกฎหมาย และผู้เสียหายที่ทุพพลภาพถาวรจากอุบัติเหตุรถยนต์ เพิ่มขึ้นจาก 1 แสนบาท เป็น 3 แสนบาท ซึ่งเมื่อรวมกับการประกันภัยรถภาคบังคับแล้ว บริษัทประกันภัยต้องชดใช้ความเสียหายต่อชีวิต หรือทุพพลภาพถาวรขั้นต่ำรายละ 5 แสนบาท 
สาม กรมธรรม์ประกันภัยรถรูปแบบใหม่ ติดแถบโฮโลแกรมสามมิติ ที่พัฒนาเพื่อเพิ่มความสะดวกต่อการใช้งาน และป้องกันการปลอมแปลงจากกลุ่มมิจฉาชีพให้แก่ประชาชน และใช้เป็นเครื่องมือในการตรวจสอบความถูกต้องของกรมธรรม์ประกันภัยได้โดยง่ายต่อการสังเกต ซึ่งจะช่วยให้ผู้เอาประกันภัยได้รับสิทธิความคุ้มครองอย่างครบถ้วนในกรณีที่ประสบอุบัติเหตุจากรถ
นางจันทรา กล่าวว่า ประชาชนควรเลือกซื้อประกันภัยผ่านตัวแทนหรือนายหน้าประกันภัยที่ได้รับใบอนุญาตจากนายทะเบียนเท่านั้น และการจ่ายเบี้ยประกันภัยต้องขอเอกสารหลักฐานแสดงการรับเงินทุกครั้งเพื่อเป็นหลักฐาน ทั้งนี้จะช่วยให้ผู้เอาประกันภัยได้รับความคุ้มครองตามสัญญาประกันภัยอย่างครบถ้วน
สำหรับ 4 เดือนแรกของปีนี้ บริษัทประกันภัยทั้งระบบมียอดขายประกันภัยรถภาคบังคับ หรือ พ.ร.บ. 3,935.13 ล้านบาท เพิ่มขึ้น 5.12% จ่ายค่าสินไหมทดแทนไปแล้ว 1,849.97 ล้านบาท เพิ่มขึ้นจากงวดเดียวกันของปีที่ผ่านมา 31.89% และมียอดขายประกันภัยรถภาคสมัครใจ 2.35 หมื่นล้านบาท จ่ายค่าสินไหมทดแทนไปแล้ว 1.2 หมื่นล้านบาท เพิ่มขึ้น 14.44%
ทั้งนี้ การเปลี่ยนแปลงข้างต้น เพื่อให้เหมาะสมกับสภาวการณ์ทางเศรษฐกิจและสังคมในปัจจุบัน ให้ประชาชนได้รับคุ้มครองตามสัญญาประกันภัยอย่างครบถ้วน สะดวก และรวดเร็ว